《石州慢 过邹愚谷十二楼废址》
清代·杨芳灿

桐帽棕鞋，无端寻到，最销魂处。交镮凝紫，碎屏腐碧，谁家庭宇。

斜阳一片，照见十二楼空，钗光扇影销何许。双燕不知愁，只衔花私语。

凄楚。靖安坊冷，金谷园空，繁华无主。付与摊钱牧竖，捞虾村女。

微波如淀，可惜金粉塘边，芙蓉莲子随他去。剩一树棠梨，葬年年春雨。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。